ai4bharat/Pralekha huggingface dataset:
எஃகுத்துறை அமைச்சகம்
சத்தீஸ்கர் பிலாய் எஃகு ஆலையில் மிகப் பெரிய கொவிட் சிகிச்சை மையத்தை நாட்டுக்கு அர்ப்பணித்தார் மத்திய அமைச்சர் திரு தர்மேந்திர பிரதான்
சத்தீஸ்கரில் உள்ள செயில் நிறுவனத்தின் பிலாய் எஃகு ஆலையில், 114 படுக்கைகள் கொண்ட கொவிட் சிகிச்சை மையத்தை மத்திய பெட்ரோலியத்துறை, இயற்கை வாயு மற்றும் எஃகு துறை அமைச்சர் திரு தர்மேந்திர பிரதான் இன்று நாட்டுக்கு அர்ப்பணித்தார்.
இந்த மருத்துவமனையில் ஆக்ஸிஜன் வசதி உள்ளது. இதற்காக எஃகு ஆலையிலிருந்து 1.5 கி.மீ தூரத்துக்கு பைப் லைன் அமைக்கப்பட்டுள்ளது. இங்கு தற்போது முதல் கட்ட பணி முடிவடைந்துள்ளது. அடுத்த 2 கட்டங்களில் இந்த மருத்துவமனையில் ஆக்ஸிஜன் வசதியுடன் கூடிய படுக்கைகளின் எண்ணிக்கை 500 ஆக அதிகரிக்கப்படும். இந்த மையத்தில் ஆக்ஸிஜன் சேமிப்பு வசதியும் உள்ளது. அதோடு தொலைதூர மருத்துவ ஆலோசனைக்கு இன்டர்நெட் மற்றும் தொலை தொடர்பு வசதிகளும் உள்ளன.
இந்நிகழ்ச்சியில் பேசிய மத்திய அமைச்சர் திரு தர்மேந்திர பிரதான், ‘‘எங்கு தொற்று உள்ளதோ, அங்கு சிகிச்சை அவசியம் என பிரதமர் திரு நரேந்திர மோடி கூறியுள்ளார். அந்த தொலைநோக்கின் மற்றொரு நடவடிக்கையாக, ஆக்ஸிஜன் கிடைக்கும் இடத்தில் மருத்துவமனை அமைக்கப்பட்டுள்ளது.
கொவிட்-19 இரண்டாம் அலையில், நோயாளிகளுக்கு சிகிச்சை அளிப்பதிலும், நாட்டுக்கு ஆக்ஸிஜன் விநியோகிப்பதிலும், பிலாய் எஃகு ஆலையின் மருத்துவமனை முக்கிய பங்காற்றுகிறது’’ என்றார்.
கொவிட்-19 தொற்று சமயத்தில் எஃகுத்துறை மேற்கொண்ட பல நடவடிக்கைகள் பற்றி இத்துறை இணையமைச்சர் திரு பகன் சிங் குலாஸ்தே எடுத்துக் கூறினார். இந்த விழாவில் இது சம்பந்தமான குறும்படம் ஒன்றும் வெளியிடப்பட்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1725915
----
(Visitor Counter : 150
மத்திய அமைச்சரவை
முன்னாள் குடியரசுத் தலைவர் திரு.பிரணாப் முகர்ஜியின் சோகமான மறைவுக்கு மத்திய அமைச்சரவை இரங்கல்
திரு.பிரணாப் முகர்ஜியின் நினைவாக 2 நிமிடங்கள் மவுனம் அனுசரிக்கப்பட்டது
முன்னாள் குடியரசுத் தலைவர் திரு.பிரணாப் முகர்ஜியின் சோகமான மறைவுக்கு, மத்திய அமைச்சரவை இரங்கல் தெரிவித்தது.
திரு. பிரணாப் முகர்ஜியின் நினைவாக, மத்திய அமைச்சரவை, 2 நிமிடங்கள் மவுனம் அனுசரித்தது.
மத்திய அமைச்சரவை கீழ்கண்ட தீர்மானங்களை இன்று நிறைவேற்றியது:
முன்னாள் குடியரசுத் தலைவர் திரு.பிரணாப் முகர்ஜியின் சோகமான மறைவுக்கு மத்திய அமைச்சரவை, ஆழ்ந்த வருத்தத்தை தெரிவிக்கிறது.
அவரது மறைவால், நாடு புகழ்பெற்ற தலைவரையும், சிறந்த நாடாளுமன்றவாதியையும் இழந்து விட்டது.
நாட்டின் 13வது குடியரசு தலைவராக இருந்த திரு.பிரணாப் முகர்ஜி, அரசு நிர்வாகத்தில் ஈடு இணையற்றவர். அவர் வெளியுறவுத்துறை, பாதகாப்புத்துறை, வர்த்தகத்துறை மற்றும் நிதித்துறை அமைச்சராக பணியாற்றினார்.
மேற்கு வங்கத்தில் 1935ம் ஆண்டு பிறந்த திரு. பிரணாப் முகர்ஜி, கொல்கத்தா பல்கலைக்கழகத்தில் வரலாறு மற்றும் அரசியல் அறிவியல் பாடங்களில் முதுநிலை பட்டமும், சட்ட பட்டமும் பெற்றார். அவர் கல்லூரி பேராசிரியராகவும், பத்திரிக்கையாளராகவும் பணியாற்றியவர். கடந்த 1969ம் ஆண்டில் பொது வாழ்வில் ஈடுபட்ட அவர், மாநிலங்களவைக்கு தேர்வு செய்யப்பட்டார்.
மத்திய அரசின் பல்வேறு அமைச்சகங்களில் இணையமைச்சராகவும், கேபினட் அமைச்சராகவம் பணியாற்றினார். கடந்த 2004-ம் ஆண்டு முதல் 2012-ம் ஆண்டு வரை அவர் மக்களவை தலைவராக இருந்தார். கடந்த 2012-ம் ஆண்டு ஜூலை 25ம் தேதி, அவர் நாட்டின் 13வது குடியரசுத் தலைவராக பொறுப்பேற்றார். தனது 5 ஆண்டு பதவிக் காலத்தை அவர் முழுவதுமாக நிறைவு செய்தார்.
நாட்டின் பொருளாதாரம் மற்றும் வளர்ச்சி குறித்து அவர் பல புத்தகங்களை எழுதியுள்ளார். பத்ம விபூஷன் உட்பட பல விருதுகளையும் அவர் பெற்றுள்ளார். கடந்தாண்டு, அவருக்கு நாட்டின் மிக உயர்ந்த பாரத ரத்னா விருது வழங்கப்பட்டது.
நமது தேசிய வாழ்க்கையில் அவர் முத்திரை பதித்துள்ளார். அவரது மறைவால், நாடு புகழ்பெற்ற தலைவரையும், சிறந்த நாடாளுமன்றவாதியையும் இழந்து விட்டது.
நாட்டுக்கு திரு.பிரணாப் முகர்ஜி ஆற்றிய சேவைக்கு மத்திய அமைச்சரவை தனது பாராட்டுகளை பதிவு செய்கிறது. மேலும், அவரது குடும்ப உறுப்பினர்களுக்கும், மத்திய அரசின் சார்பாகவும், ஒட்டு மொத்த நாட்டின் சார்பாகவும் தனது ஆழ்ந்த இரங்கலை தெரிவிக்கிறது.
சுரங்கங்கள் அமைச்சகம்
உரம் மற்றும் முக்கிய கனிமங்களின் ஆய்வு மற்றும் உற்பத்தியில் சுரங்கங்கள் அமைச்சகம் சிறப்பு கவனம் செலுத்துகிறது, தமிழகம் உள்ளிட்ட மாநிலங்களுக்கு அறிக்கை வழங்கப்பட்டுள்ளது
இந்தியாவின் பரந்த கனிம வளங்களின் சாத்தியங்களை வெளிக்கொணர்வதன் ஒரு பகுதியாக, இந்த ஆண்டில் இதுவரை 152 கனிம தொகுதி அறிக்கைகளை வெவ்வேறு மாநில அரசுகளிடம் சுரங்கங்கள் அமைச்சகம் ஒப்படைத்துள்ளது.
இந்திய புவியியல் ஆய்வு மையம் அங்கீகரித்த 52 சாத்தியமுள்ள ஜி-4 கனிம தொகுதிகள், மத்திய நிலக்கரி, சுரங்கம் மற்றும் நாடாளுமன்ற விவகாரங்கள் அமைச்சர் திரு பிரகலாத் ஜோஷியால் புதுதில்லியில் நேற்று நடைபெற்ற சுரங்கங்கள் மற்றும் கனிமங்கள் தொடர்பான தேசிய மாநாட்டின் போது 15 மாநில அரசுகளிடம் ஒப்படைக்கப்பட்டது. .
மத்தியப் பிரதேசம் , சத்தீஸ்கர் , கர்நாடகா , மகாராஷ்டிரா , ஒடிசா , ராஜஸ்தான் , ஜார்கண்ட் , குஜராத் , தமிழ்நாடு , தெலங்கானா , பீகார் , அசாம் , அருணாச்சலப் பிரதேசம் , ஆந்திரப் பிரதேசம்  மற்றும் இமாச்சலப் பிரதேசம்  ஆகியவை கனிமத் தொகுதி அறிக்கையைப் பெற்ற மாநிலங்களாகும்.
இந்திய புவியியல் ஆய்வு மையத்தால் அடையாளம் காணப்பட்ட கனிமத் திறனில் இரும்புக் குழும கனிமங்கள், விலைமதிப்பற்ற உலோகங்கள் மற்றும் தாதுக்கள், இரும்பு அல்லாத மற்றும் முக்கிய தாதுக்கள், தொழில்துறை மற்றும் உர தாதுக்கள் ஆகியவை அடங்கும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1774596
விண்வெளித்துறை
ஜம்மு பிராந்தியத்தில் ஸ்டார்ட்-அப்கள் மற்றும் புதுமைகளுக்கு புதிய கதவுகளை விண்வெளி தொழில்நுட்பம் திறக்கும்: டாக்டர் ஜிதேந்திர சிங்
வட இந்தியாவின் முதல் விண்வெளி நிலையத்தை ஜம்முவில் இன்று திறந்து வைத்த மத்திய அறிவியல் மற்றும் தொழில்நுட்பம் இணை அமைச்சரும் ; புவி அறிவியல் இணை அமைச்சரும் ; பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளித்துறை இணை அமைச்சருமான டாக்டர் ஜிதேந்திர சிங், ஜம்மு பிராந்தியத்தில் ஸ்டார்ட்-அப்கள் மற்றும் புதுமைகளுக்கு புதிய கதவுகளை விண்வெளி தொழில்நுட்பம் திறக்கும் என்றார்.
இது ஒரு வரலாற்று முக்கியத்துவம் வாய்ந்த முடிவு என்று கூறிய அவர், பெரும்பாலான விண்வெளித் தொழில்நுட்ப நிறுவனங்கள் கடந்த காலங்களில் தென் மாநிலங்களில் மட்டுமே இருந்தன என்றும், பொறியியல், ஏரோநாட்டிக்ஸ் மற்றும் பிற பிரிவுகளுக்கான ஒரே இந்திய விண்வெளி மற்றும் தொழில்நுட்ப நிறுவனம் திருவனந்தபுரத்தில் அமைந்துள்ளது என்றும் கூறினார்.
சுதந்திரத்தின் 75-வது ஆண்டில் ஜம்மு & காஷ்மீரில் விண்வெளி மையம் மற்றும் பயிற்சி நிறுவனங்களைத் திறப்பது, கேரளாவிலிருந்து காஷ்மீர் வரையில் பிரதமர் திரு நரேந்திர மோடியின் தலைமையிலான விண்வெளி வெற்றிப் பயணத்தை குறிக்கிறது என்று அமைச்சர் கூறினார்.
இந்திய விண்வெளித் திட்டத்தின் நிறுவனர்களில் ஒருவரான ஜம்மு & காஷ்மீரை சேர்ந்த சதீஷ் தவானின் பெயரை மையத்துக்குச் சூட்டுவது அவருக்கு உரிய மரியாதை செலுத்தும் வகையில் அமைந்துள்ளது என்று கூறிய டாக்டர் சிங், ஜம்மு & காஷ்மீரில் உள்ள ஒரு நிறுவனத்திற்கு கூட இது வரை அவரது பெயர் சூட்டப்படவில்லை என்றார்.
டோக்ரா பெருமையின் ஒளிரும் சின்னமாக விண்வெளி தொழில்நுட்பத்தின் தலைவரான சதீஷ் தவான் விளங்குவதாக டாக்டர் ஜிதேந்திர சிங் புகழாரம் சூட்டினார்.
விண்வெளித் தொழில்நுட்பத்தின் மூலம், வரவிருக்கும் காலங்களில் விண்வெளிப் பொருளாதாரம், விண்வெளி ஒத்துழைப்பு, விண்வெளி இராஜதந்திரம் மற்றும் விண்வெளி வெற்றி ஆகியவை சாத்தியமாகும் என்று அவர் மேலும் தெரிவித்தார்.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1805364
மனித வள மேம்பாட்டு அமைச்சகம்
என்.சி.இ.அர்.டி. ஏற்பாடு செய்த 3 நாள் தேசிய யோகா ஒலிம்பியாட் இன்று புதுதில்லியில் தொடக்கம்
புதுதில்லியில் உள்ள கல்வி தொழில்நுட்ப் மத்திய பயிற்சி நிறுவனத்தில்  தேசியக் கல்வி ஆராய்ச்சி மற்றும் பயிற்சி கவுன்சிலில் 3 நாள் தேசிய யோகா ஒலிம்பியாட் இன்று இந்தியா, வங்கதேசம், பூட்டான், நேபாளம், மாலத்தீவுகள் மற்றும் இலங்கைக்கான புதுதில்லி தொகுப்பு அலுவகலத்தின் இயக்குனர் மற்றும் யுனெஸ்கோ பிரதிநிதி திரு. எரிக் ஃபால்ட் அவர்களால் தொடங்கி வைக்கப்பட்டது.
தொடர்ந்து மூன்றாவது ஆண்டாக என்.சி.இ.ஆர்.டி. ஏற்பாடு செய்துள்ள இந்த தேசிய யோகா ஒலிம்பியாட்டில் 25 மாநிலங்கள் மற்றும் 4 ஆர்.ஐ.இ.க்களில் இருந்து 500 மாணவர்கள் பங்கேற்கின்றனர். கடந்த ஆண்டு 25 மாநிலங்கள்/யூனியன் பிரதேசங்களின் மாணவர்கள் இதில் பங்கேற்றனர்.
அரியானா மாநிலம் ரெவாரி, மற்றும் கேரள பள்ளி மாணவிகள் அடங்கிய இளம் மாணவர்களின் மனதை மயக்கும் யோகா பயிற்சிகளை பார்வையிட்ட சிறப்பு விருந்தினர் திரு. எரிக் ஃபால்ட், இதனை பார்வையிட வாய்ப்பு அளித்த என்.சி.இ.ஆர்.டி.க்கு நன்றி தெரிவித்துக் கொண்டார்.
நிகழ்ச்சியில் ஜாய் ஆஃப் தியேட்டர் அண்ட் சங்கீத் உள்ளிட்ட இரு புத்தகங்கள், பயிற்சி உபகரணங்கள் வெளியிடப்பட்டன.
கப்பல் போக்குவரத்து அமைச்சகம்
வடகிழக்குப் பகுதியில் கப்பல் போக்குவரத்தின் மையமாக பாண்டு துறைமுகத்தை மேம்படுத்துதல்
தேசிய நீர்வழிப்போக்குவரத்தில் பாண்டு துறைமுகம் முக்கிய பங்கு வகிக்கிறது. பாண்டுவில் பன்னோக்கு நவீன ஆற்றுத் துறைமுகத்தை அரசு ஏற்டுத்தியுள்ளது.
கடந்த 2020-21ஆம் ஆண்டு முதல் 2024-25ஆம் ஆண்டு வரை இந்தத் துறைமுக மேம்பாட்டுத் திட்டத்திற்காக 461 கோடி ரூபாய் ஒதுக்குவதற்கு அரசு ஒப்புதல் அளித்துள்ளது. பாண்டு துறைமுகத்தில் கப்பலை பழுது பார்ப்பதற்கான வசதியை ஏற்படுத்துவதற்காக 72 கோடியே 60 லட்சம் ரூபாய் ஒதுக்கியதும் இதில் அடங்கும்.
தற்போது வடகிழக்குப் பகுதியிலிருந்து கப்பலை பழுது பார்ப்பதற்காக பங்களாதேஷ் வழியாக கொல்கத்தாவிற்கு எடுத்துச் செல்ல வேண்டியுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1808088
-----
(Visitor Counter : 94
பிரதமர் அலுவலகம்
பிரதமர் திரு நரேந்திர மோடியும், பூடான் பிரதமர் டாக்டர் லோட்டே ஷெரிங்கும் தொலைபேசி வாயிலாக உரையாடல்
பிரதமர் திரு நரேந்திர மோடியும், பூடான் பிரதமர் திரு லியான்சென் டாக்டர் லோட்டே ஷெரிங்கும் தொலைபேசி வாயிலாக இன்று உரையாடினார்கள்.
சமீபத்திய கொவிட்-19 பெருந்தொற்றின் அலையில் இந்திய அரசும், மக்களும் மேற்கொண்டுவரும் நடவடிக்கைகளுக்கு ஆதரவளிப்பதாக பூடான் பிரதமர் தெரிவித்தார். பூடான் நாட்டு மக்கள் மற்றும் அரசின் ஆதரவிற்கும், நல்வாழ்த்துகளுக்கும் பிரதமர் தமது உளமார்ந்த நன்றியைத் தெரிவித்துக் கொண்டார்.
பெருந்தொற்றுக்கு எதிரான பூடானின் போராட்டத்தைக் கையாளும் பேரரசரின் தலைமைப் பண்பை அவர் பாராட்டியதோடு, நடவடிக்கைகள் தொடர்ந்து மேற்கொள்ளப்பட திரு லியான்சென்சுக்கு தமது வாழ்த்துகளைத் தெரிவித்தார்.
பரஸ்பர புரிதல் மற்றும் மரியாதை, பகிர்ந்து கொள்ளப்பட்ட கலாச்சார பாரம்பரியம், மக்களிடையேயான வலுவான இணைப்பு ஆகியவற்றில் வேரூன்றிய இந்தியா மற்றும் பூடான் இடையேயான சிறப்பான நட்புணர்வை தற்போதைய நெருக்கடியான சூழல், மேலும் வலுப்படுத்துவதாகத் தலைவர்கள் குறிப்பிட்டனர்.
-------
(
நிலக்கரி அமைச்சகம்
நிலக்கரி உற்பத்தியை அதிகரிப்பதற்கான திட்டங்கள்
2021 – 2022 ம் ஆண்டில் நாட்டின் நிலக்கரி உற்பத்தி 778.19 மில்லியன் டன்னாக இருந்தது. இது 2020 – 2021 ம் ஆண்டை ஒப்பிடுகையில் 8.67% அதிகமாகும். இந்த நிதி ஆண்டைப் பொறுத்தவரை பிப்ரவரி மாதம் வரை 785.24 மில்லியன் டன் நிலக்கரி உற்பத்தி செய்யப்பட்டுள்ளது. இது முந்தைய நிதி ஆண்டில் இதே காலகட்டத்தை ஒப்பிடுகையில் 15.14% அதிகமாகும். இந்தாண்டில் உற்பத்தி இலக்கு 911 மில்லியன் டன்னாக நிர்ணயிக்கப்பட்டுள்ளது. எனினும் இது 1012 டன்னை எட்டும் என்று எதிர்பார்க்கப்படுகிறது.
நிலக்கரி இறக்குமதியை குறைத்து தற்சார்பை அடைய அரசு பல்வேறு நடவடிக்கைகளை எடுத்து வருகிறது. நிலக்கரி உற்பத்தி தொடர்பாக நிலக்கரி அமைச்சகம் தொடர்ந்து ஆய்வுகளை மேற்கொண்டு வருகிறது. நிலக்கரி சுரங்கங்களை செயல்பாட்டுக்கு கொண்டு வரும் நடவடிக்கைகளை விரைவுப்படுத்த ஒற்றைச் சாளர அனுமதிக்கான தளம் ஏற்படுத்தப்பட்டுள்ளது. வருவாய் பகிர்வு அடிப்படையில் வர்த்தக ரீதியிலான ஏலம் நடைபெறுகிறது. கோல் இந்தியா நிறுவனம் உற்பத்தியை அதிகரிக்க நவீன தொழில்நுட்பங்களை செயல்படுத்துகிறது. எங்கெல்லாம் வாய்ப்பு இருக்கிறதோ அங்கெல்லாம் சுரங்கப் பணிகளை மேற்கொள்ள கோல் இந்தியா நடவடிக்கை எடுத்துவருகிறது. கைவிடப்பட்ட சுரங்கங்களில் உற்பத்தியைத் தொடரவும் முயற்சிகள் நடைபெறுகின்றன. இது போன்ற மேலும் பல நடவடிக்கைகள் மேற்கொள்ளப்பட்டு வருகின்றன.
நிலக்கரி இறக்குமதி கடந்த 4 ஆண்டுகளில் குறைந்து வருகிறது. 2018 – 2019ம் நிதி ஆண்டில் நாட்டின் மொத்த நிலக்கரி இறக்குமதி 235.35 மில்லியன் டன்னாக இருந்தது. இந்த நிதி ஆண்டில் டிசம்பர் மாதம் வரையிலான காலகட்டத்தில் நிலக்கரி இறக்குமதி 186.06 டன்னாக இருந்தது.
இந்த தகவலை மாநிலங்களவையில் எழுத்துப் பூர்வமாக அளித்த பதிலில் மத்திய நிலக்கரித் துறை அமைச்சர் திரு.பிரல்ஹத் ஜோஷி தெரிவித்துள்ளார்.
குடியரசுத் துணைத் தலைவர் செயலகம்
பருவநிலை மாற்றத்திற்கேற்ற நிலையான வாழ்க்கைமுறையை பின்பற்றுமாறு மக்களுக்கு குடியரசு துணைத் தலைவர் அழைப்பு, தமிழக மீனவர்களுக்கு பாய்மரப் படகுகள் கிடைத்திருப்பது குறித்து மகிழ்ச்சி
பருவநிலை மாற்றத்தின் போது சுற்றுச்சூழல் விழிப்புணர்வு மிக்க நிலையான வாழ்க்கைமுறையை மக்கள் பின்பற்ற வேண்டும் என்று குடியரசு துணைத் தலைவர் திரு எம் வெங்கையா நாயுடு இன்று அழைப்பு விடுத்தார். நமது பூமியின் ஆரோக்கியத்தில் விரும்பிய மாற்றத்தைக் கொண்டுவருவதற்கு நாம் திருத்தங்களைச் செய்ய வேண்டிய நேரம் இது என்று அவர் மேலும் கூறினார்.
விசாகப்பட்டினத்தில் உள்ள கடலோர சூழலியலுக்கான வன ஆராய்ச்சி மையத்தை இன்று பார்வையிட்ட குடியரசு துணைத் தலைவர், கடல் சூழல் பற்றிய அறிவைப் பரப்புவதற்கும் கடலோர சமூகங்களுடன் இணைந்து பணியாற்றுவதற்கும் உருவாக்கப்பட்ட நிறுவனத்தின் கடல் விளக்கப் பிரிவைத் திறந்து வைத்தார்.
பின்னர் தமது முகநூல் பக்கத்தில் இது குறித்து பதிவிட்ட அவர், மையத்தில் தமது அனுபவத்தை விவரித்தார், மேலும், பல்வேறு மர மாதிரிகளைக் காட்டும் கடல் விளக்கப் பிரிவில் உள்ள காட்சி அலகுகள் அதிக தகவல்களை கொண்டுள்ளதாக அவர் பதிவிட்டுள்ளார்.
கிழக்குத் தொடர்ச்சி மலைகளின் பறவை பன்முகத்தன்மை மற்றும் விசாகப்பட்டினம் மாவட்டத்தின் 114 கிமீ நீளமான கடற்கரையோரத்தில் உள்ள சதுப்புநிலங்களுடன் தொடர்புடைய பறவைகளின் இனங்கள் குறித்தும் திரு நாயுடு எடுத்துரைத்தார்.
சுற்றுச்சூழல் சீரழிவு மற்றும் பருவநிலை மாற்றத்தின் போது கிழக்கு தொடர்ச்சி மலைகளின் சதுப்புநில சூழல் மற்றும் பல்லுயிர் பெருக்கம் பற்றிய நிறுவனத்தின் ஆராய்ச்சிப் பணிகள் மிகவும் முக்கியமானவை என்று அவர் மேலும் கூறினார்.
ஆந்திர மற்றும் தமிழக மீனவர்களின் வறுமையை ஒழிக்கும் நடவடிக்கையாக, அழிந்துபோகக்கூடிய மரங்களால் செய்யப்பட்ட 100 சிறப்பு பாய்மரப் படகுகளை மையம் விநியோகித்துள்ளது குறித்து திரு நாயுடு மகிழ்ச்சி தெரிவித்தார்.
"அறிவியலின் இறுதி நோக்கம் மகிழ்ச்சியைக் கொண்டுவருவதும் மக்களின் வாழ்க்கையை மேம்படுத்துவதும் தான்" என்று வலியுறுத்திய அவர், கடலோர சமூகங்களின் நலனுக்காக நிறுவனத்தில் மேற்கொள்ளப்பட்டு வரும் நல்ல பணிகளை பாராட்டினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1774209
அறிவியல் மற்றும் தொழில்நுட்பத்துறை
இந்தியாவின் முதல் மனித விண்வெளிப் பயணம் “ககன்யான்” 2023-ஆம் ஆண்டு தொடங்கும் என மத்திய அமைச்சர் டாக்டர் ஜிதேந்திர சிங் தெரிவித்துள்ளார்
இந்தியாவின் முதல் மனித விண்வெளிப் பயணம் “ககன்யான்” 2023-ஆம் ஆண்டு தொடங்கும் என மத்திய அறிவியல் மற்றும் தொழில்நுட்பம் , புவி அறிவியல்  பிரதமர் அலுவலகம், பணியாளர் நலன் பொதுமக்கள் குறைதீர்வு, ஓய்வூதியங்கள், அணுசக்தி மற்றும் விண்வெளித்துறை இணை அமைச்சர் டாக்டர் ஜிதேந்திர சிங் தெரிவித்துள்ளார்.
மாநிலங்களவையில் கேள்வி ஒன்றுக்கு பதில் அளித்த அவர், இதன் மூலம் விண்வெளிக்கு மனிதர்களை அனுப்பிய நாடுகளில், அமெரிக்கா, ரஷ்யா, சீனாவுக்கு அடுத்தபடியாக இந்தியா 4-வது இடத்தைப் பிடிக்கும் என்று கூறினார்.
2022-ஆம் ஆண்டு இந்திய வானியல் நிபுணர்கள், ககன்யான் மூலம் விண்வெளிப் பயணத்தை மேற்கொள்வார்கள் என்று பிரதமர் நரேந்திர மோடி, 2018-ஆம் ஆண்டு சுதந்திர தினத்தன்று உரையாற்றுகையில் தெரிவித்ததை சுட்டிக்காட்டிய அமைச்சர், கொரோனாத் தொற்று பரவல் காரணமாக இது தாமதம் அடைந்துள்ளதாக தெரிவித்தார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:https://pib.gov.in/PressReleasePage.aspx?PRID=1779647
(Visitor Counter : 191
உள்நாட்டு விமானப் போக்குவரத்து அமைச்சகம்
“டவ்-தே” புயல் மேற்கு கடற்கரையை நோக்கி முன்னேறி வரும் நிலையில் தேவையான அனைத்து முன்னெச்சரிக்கை நடவடிக்கைகளையும் விமான நிலையங்கள் மேற்கொண்டுள்ளன
.நாட்டின் மேற்கு கடற்கரையை நோக்கி “டவ்-தே” புயல் முன்னேறி வரும் நிலையில் தேவையான அனைத்து முன்னெச்சரிக்கை நடவடிக்கைகளையும் விமான நிலையங்கள் மேற்கொண்டுள்ளன.
இது குறித்து வெளியிடப்பட்டுள்ள தொழில்நுட்ப சுற்றறிக்கையின் அடிப்படையில், மேற்கு கடற்கரைப் பகுதியில் இருக்கும் விமான நிலையங்களின் தயார்நிலையை இந்திய விமான நிலையங்களின் ஆணையம் ஆய்வு செய்தது.
தெற்கு மற்றும் மேற்கு பகுதிகளில் உள்ள விமான நிலையங்கள் குறித்தும் தில்லி பெருநிறுவன தலைமையகத்தில் இருந்து காணொலி மூலமாக ஆய்வு செய்யப்பட்டது. அனைத்து விமான நிலையங்களும் தேவையான அனைத்து முன்னெச்சரிக்கை நடவடிக்கைகளை எடுக்க வேண்டும் என்று இந்திய விமான நிலையங்கள் ஆணையத்தின் உறுப்பினர்  திரு ஐ என் மூர்த்தி அறிவுறுத்தினார்.
2021 மே 16 காலை 10 மணி வரை லட்சத்தீவுகளுக்கான விமான சேவைகள் ரத்து செய்யப்பட்டுள்ளன. நிலைமையை இந்திய விமான நிலையங்கள் ஆணையம் தீவிரமாக கண்காணித்து வருகிறது.
ஜல்சக்தி அமைச்சகம்
ஜல் ஜீவன் திட்டத்தை விரைந்து செயல்படுத்துவதற்கு தொழில்நுட்ப உதவிகளை வழங்குவதற்காக மத்திய குழு ஜார்கண்ட் பயணம்
அனைத்து வீடுகளுக்கும் 2023-24-ஆம் ஆண்டுக்குள் குடிதண்ணீர் இணைப்புகளை வழங்கும் லட்சியத்தை எட்டுவதை உறுதி செய்யும் நோக்கில்,
ஜல் ஜீவன் திட்டத்தை விரைந்து செயல்படுத்துவதற்கு தொழில்நுட்ப உதவிகளை வழங்குவதற்காக மத்திய குழு ஒன்று ஜார்கண்ட் பயணம் மேற்கொண்டுள்ளது.
2020 டிசம்பர் 2 முதல் 5 வரை ஜார்கண்டில் பயணம் மேற்கொள்ளும் இந்தக் குழு, முதலீடுகளை கவனமாக செய்து ஜல் ஜீவன் திட்டத்தை சிறப்பாக செயல்படுத்துவது குறித்து ஆலோசனைகளை மாநிலத்துக்கு வழங்கும்.
தேசிய ஜல் ஜீவன் திட்டத்தை சேர்ந்த இக்குழுவினர், குடிதண்ணீர் திட்டங்களை செயல்படுத்தும் கள அலுவலர்கள்,
கிராம பஞ்சாயத்து உறுப்பினர்கள், மாவட்ட குடி தண்ணீர் மற்றும் சுகாதார இயக்கத்தின் தலைவர்கள், மாவட்ட ஆட்சியர்கள் ஆகியோரிடம் உரையாடுவார்கள்.
2024-ஆம் ஆண்டுக்குள் நாட்டின் கிராமங்களில் உள்ள ஒவ்வொரு வீட்டிலும் தண்ணீர் குழாய் இணைப்பை உறுதி செய்வதை ஜல் சக்தி அமைச்சகத்தின் ஜல்
ஜீவன் இயக்கம் லட்சியமாகக் கொண்டுள்ளது.
மேலும் விவரங்களுக்கு இந்த ஆங்கில செய்தி குறிப்பை பார்க்கவும்:
https://pib.gov.in/PressReleasePage.aspx?PRID=1678038
(Visitor Counter : 82
உணவுப் பதப்படுத்துதல் தொழிற்சாலைகள் அமைச்சகம்
உணவு பதப்படுத்துதல் நிலையங்களை தொலை தூரப் பகுதிகளுக்கும் எடுத்துச் செல்வதில் அரசு உறுதி: மத்திய வேளாண் அமைச்சர்
மத்திய உணவு பதப்படுத்துதல், விவசாயம் மற்றும் விவசாயிகளின் நலம், ஊரக மேம்பாடு மற்றும் பஞ்சாயத்து ராஜ் அமைச்சர் திரு நரேந்திர சிங் தோமர், உணவு பதப்படுத்துதல் துறையின் பங்குதாரர்களுடன் காணொலி வாயிலாக இன்று நடைபெற்ற கூட்டத்தில் கலந்து கொண்டார்.
நிகழ்ச்சியில் பேசிய அமைச்சர், உணவு பதப்படுத்துதல் நிலையங்களை நாட்டின் தொலைதூர பகுதிகளுக்கு எடுத்துச் செல்வதை அரசு நோக்கமாகக் கொண்டுள்ளதாகத் தெரிவித்தார். தொழில்துறை பிரதிநிதிகள் அரசின் இந்த முயற்சிக்கு ஆதரவு அளிக்க வேண்டும் என்று அவர் கேட்டுக்கொண்டார்.
உற்பத்தி சார்ந்த ஊக்கத்தொகைக்கான வழிமுறைகளை வடிவமைப்பதற்கு மத்திய அமைச்சரவை, தொழில்துறை தலைவர்களின் கருத்துக்களைக் கேட்டறிந்ததாகவும், இந்தத் திட்டம் உற்பத்தித் திறனை மேம்படுத்தி, நாட்டில் ஏற்றுமதியை அதிகரிக்க உதவிகரமாக இருக்கும் என்றும் அவர் கூறினார்.
பிரதமர் திரு நரேந்திர மோடியின் தற்சார்பு இந்தியா மற்றும் உள்ளூர் பொருட்களுக்கு ஊக்கம் அளித்தல் ஆகிய திட்டங்களை செயல்படுத்தும் வகையில் உள்ளூர் பொருட்களைப் பதப்படுத்துவதற்கு முக்கியத்துவம் வழங்க வேண்டும் என்று அவர் வலியுறுத்தினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1675752
தகவல் மற்றும் ஒலிபரப்பு அமைச்சகம்
மில்லியன் கணக்கானோர் அகில இந்திய வானொலியின் செய்திகளை டிஜிட்டல் தளங்களில் தொடர்கின்றனர்
செய்தி ஊடகத்துறையில், அகில இந்திய வானொலியின் சமூக ஊடகத்தளங்கள் அனைவரிடமும் நம்பகத்தன்மையை ஏற்படுத்தி உள்ளதாக, ராய்ட்டர்ஸ் செய்தி நிறுவனம் வெளியிட்டுள்ள அறிக்கையில் தெரிவிக்கப்பட்டுள்ளது.
அகில இந்திய வானொலியின் டுவிட்டர் செய்திகளை 3 மில்லியன் நபர்கள் பின்தொடர்கின்றனர். இது அகில இந்திய வானொலியின் செய்திகள் அடைந்துள்ள சாதனையின் மைல்கல்லாக இது உள்ளது.
மாறிவரும் காலச்சூழலுக்கு ஏற்றவாறு, அகில இந்திய வானொலியின் செய்திப்பிரிவு, பல்வேறு சமூக ஊடகத்தளங்களை விரிவுப்படுத்தி அதிகளவிலான, குறிப்பாக இளைய சமுதாயத்தினரையும் சென்றடைய செய்துள்ளது.
அகில இந்திய வானொலியின் செய்திகள் யூடியூப், செயலி, முகநூல், டுவிட்டர், இன்ஸ்டாகிராம் உள்ளிட்ட சமூக ஊடகங்களில் தொடர்ந்து புதிய செய்திகளை பதிவிட்டு வருகிறது. இந்த தகவல்கள் அனைத்தும் ராய்ட்டர்ஸ் செய்தி நிறுவனம் வெளியிட்டுள்ள அறிக்கையில் இடம்பெற்றுள்ளது.
சிறுபான்மையினர் நலன் அமைச்சகம்
சிறுபான்மையினர் மேம்பாடு மற்றும் நிதி நிறுவனத்தால் தமிழகத்திற்கு 2017-18 முதல் 2020-21 வரை ரூ 142.95 கோடி வழங்கப்பட்டுள்ளது
நாடாளுமன்றத்தின் மாநிலங்களவையில் இன்று உறுப்பினரின் கேள்விக்கு எழுத்துப்பூர்வமாக பதிலளித்த சிறுபான்மையினர் நலன் துறை அமைச்சர் திரு முக்தார் அப்பாஸ் நக்வி கீழ்காணும் தகவல்களை அளித்தார்.
கிறிஸ்தவர்கள், சீக்கியர்கள், பௌத்தர்கள், இஸ்லாமியர்கள், பார்சிகள் மற்றும் ஜெயின்கள் ஆகிய 6 சிறுபான்மை சமூகங்களின் சமூக-பொருளாதார மற்றும் கல்வி அதிகாரமளித்தலுக்கான பல்வேறு திட்டங்களை சிறுபான்மையினர் நலன் அமைச்சகம் செயல்படுத்துகிறது. இந்தத் திட்டங்களின் பலன்களை அனைத்து மாநிலங்களும் பெறுகின்றன.
மெட்ரிக் படிப்புக்கு முந்தைய கல்வி உதவித்தொகை திட்டம், மௌலானா ஆசாத் தேசிய உதவித்தொகை திட்டம், நயா சவேர இலவச பயிற்சி திட்டம், பதோ பர்தேஷ், நயி உடான், நயி ரோஷினி, சீக்கோ அவுர் கமாவ், பிரதமரின் ஜன் விகாஸ் திட்டம், ஜியோ பார்சி, உஸ்தாத், நயி மன்சில், ஹமாரி தரோஹர், மௌலானா ஆசாத் கல்வி திட்டம், தேசிய சிறுபான்மையினர் மேம்பாடு மற்றும் நிதி நிறுவனத்திற்கு நிதி, உள்ளிட்ட பல்வேறு திட்டங்களை சிறுபான்மையினர் நலன் அமைச்சகம் செயல்படுத்துகிறது.
மாநிலங்களால் அனுப்பப்பட்ட செயல்திட்டங்களின் அடிப்படையிலும், நிதி நிலைமையை கருத்தில் கொண்டும் நிதி ஒதுக்கீடு செய்யப்படுகிறது.
2017-18-ம் ஆண்டில், தமிழகத்திற்கு ரூ 33 கோடி வழங்கப்பட்டு 10866 பேர் பயனடைந்துள்ளனர், 2018-19-ம் ஆண்டில் ரூ 37.95 கோடி வழங்கப்பட்டு 9513 நபர்கள் பயனடைந்துள்ளனர், 2019-20-ல் ரூ 47 கோடி வழங்கப்பட்டு 13134 பேர் பயனடைந்துள்ளனர். 2020-21-ல் ரூ25 கோடி வழங்கப்பட்டு 3333 நபர்கள் பயண்டைந்துள்ளனர்.
தேசிய சிறுபான்மையினர் மேம்பாடு & நிதி நிறுவனத்தால் தமிழகத்திற்கு 2017-18 முதல் 2020-21 வரை ரூ 142.95 கோடி வழங்கப்பட்டுள்ளது, 36846 பேர் பயனடைந்துள்ளனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1778487
எஃகுத்துறை அமைச்சகம்
இரண்டாம் நிலை எஃகு துறைக்கு முதல் முறையாக விருதுகள்
எஃகு அமைச்சகம் முதல் முறையாக இரண்டாம் நிலை எஃகு துறைக்கான விருதுகளை புதுதில்லியில் நாளை மறுநாள்  நடைபெறும் நிகழ்ச்சியில் வழங்கவுள்ளது. இந்த விருதுகள் இரண்டாம் நிலை எஃகு துறையை ஊக்குவிப்பதற்காக நிறுவப்பட்டுள்ளன. தேசிய பொருளாதாரத்திற்கும் வேலைவாய்ப்பு பெருக்கத்திற்கும் இந்தத் துறை ஆற்றும் முக்கிய பங்கு பணியை பாராட்டி இந்த விருதுகள் வழங்கப்படுகின்றன.
தற்போதைய வளர்ச்சி அடிப்படையில் எஃகு துறையில் இந்தியா, சீனாவிற்கு அடுத்தபடியாக இரண்டாம் இடத்தைப் பெறும் என்று எதிர்பார்க்கப்படுகிறது. 2017 தேசிய எஃகு கொள்கையின்படி, ஆண்டு உற்பத்தி திறனை 2030 ஆம் ஆண்டு வாக்கில், 30 கோடி டன்னாக உயர்த்த இலக்கு நிர்ணயிக்கப்பட்டுள்ளது. 2017-18 ஆம் ஆண்டின் உற்பத்தித் திறன் ஏற்கனவே 13 கோடியே 79 லட்சம் டன் அளவை எட்டியுள்ளது.
இரண்டாம் நிலை எஃகு துறையில் பஞ்சு இரும்பு பிரிவுகள், மின்பொறி உலைகள், இணைப்புகள் இல்லா உலோகப் பிரித்தெடுப்பு ஆலைகள், மறு உற்பத்தி ஆலைகள், குளிர்முறை உற்பத்தி ஆலைகள், கலாய் இணைப்பு ஆலைகள், இரும்பு ஒயர் உற்பத்தி பிரிவுகள், வெள்ளீய பூச்சு உற்பத்தி ஆலைகள் போன்ற தொழில்கள் அடங்கும். இந்தப் பிரிவுகள் அனைத்தும் மதிப்புக் கூட்டப்பட்ட எஃகு உற்பத்தி பொருட்கள் தேவையை சந்திக்க உதவுகின்றன.
2017-18-ல் இந்தியா 10 கோடியே 31 லட்சம் டன் உற்பத்தித் திறனை அடைந்துள்ளது. 2016-17-ல் இது 9 கோடியே 79 லட்சமாக இருந்தது. நாட்டின் தனிநபர் எஃகு நுகர்வுத்திறனும் தொடர்ந்து உயர்ந்து இன்றைய நிலையில் நபர் ஒருவருக்கு 69 கிலோ என்ற நிலையை எட்டியுள்ளது.
உலக கச்சா எஃகு உற்பத்தி 2017-ல் 5.3% வளர்ச்சியை அடைந்தது. உலக மொத்த எஃகு உற்பத்தியில் 6% பங்கைப் பெற்றுள்ள இந்தியா, சீனா, ஜப்பானுக்கு அடுத்தபடியாக 3-ம் இடத்தில் உள்ளது. நாட்டின் மொத்த உள்நாட்டு உற்பத்தியில் எஃகு தொழில்துறை 2% பங்களிக்கிறது.
(Visitor Counter : 99
PIB Headquarters
வேலூர் மற்றும் கடலூரில் பாஸ்போர்ட் சிறப்பு முகாம்
சென்னையில் உள்ள மண்டல பாஸ்போர்ட் அலுவலகம் சனிக்கிழமை  அன்று சிறப்பு பாஸ்போர்ட் முகாமை வேலூர் மற்றும் கடலூரில் உள்ள அஞ்சலக பாஸ்போர்ட் சேவை மையத்தில் நடத்துகிறது. பொதுமக்களின் தேவையை நிறைவேற்றவும் அடிக்கடி பயணம் மேற்கொள்வோர் கால நீடிப்பு செய்வதற்கு நேரம் ஒதுக்கக் கோருவதில் சிரமங்களைத் தவிர்த்து விண்ணப்பங்கள் அளிப்பதற்கும் இந்த முகாம் நடத்தப்படுகிறது.
வேலூர் மற்றும் கடலூரில் உள்ள அஞ்சலக பாஸ்போர்ட் சேவை மையம்  சனிக்கிழமை அன்று மற்ற பணி நாட்களைப் போல செயல்படும். விண்ணப்பதாரர்களுக்கு ஒதுக்கப்பட்ட நேரத்தின் அடிப்படையில் விண்ணப்பங்கள் ஏற்றுக் கொள்ளப்படும். இந்த முகாமின் மூலம் சுமார் 170 விண்ணப்பதாரர்கள் பயனடைவார்கள் என்று எதிர்பார்க்கப்படுகிறது.
இந்த பாஸ்போர்ட் முகாமில் பங்கு பெற அனைத்து விண்ணப்பதாரர்களும் www.passportindia.gov.in என்ற அதிகாரபூர்வ இணையதளத்தின் மூலம் பதிவு செய்து ஏ.ஆர்.என்.  உருவாக்கி இணையதளத்தின் வழியே உரிய கட்டணத்தைச் செலுத்தி பின்னர் சந்திப்பதற்கான நேரத்தைப் பெற்றுக் கொள்ளலாம். இந்த முகாமில் பங்கு பெறும் விண்ணப்பதாரர்கள் பார்வை நேரம் மற்றும் ஏ.ஆர்.என். விவரங்களை அச்சிட்ட வடிவத்தில் வேலூர் அஞ்சலக பாஸ்போர்ட் சேவை மையத்திற்குக் கொண்டு வர வேண்டும். தேவையான ஆவணங்களின் மூலங்களையும் சுயசான்று அளிக்கப்பட்ட இரண்டு நகல்களையும் கொண்டு வர வேண்டும். புதிய மற்றும் மறுவெளியீட்டுக்கான வகையிலான விண்ணப்பங்கள் மட்டுமே ஏற்றுக் கொள்ளப்படும்.
19.05.2018 சனிக்கிழமை அன்று நடைபெறும் முகாமிற்கான சந்திப்பு நேர ஒதுக்கீடு 16.05.2018  அன்று பிற்பகல் 2.30 மணிக்கு தொடங்கும். முகாம் நாளன்று அவரவருக்கு ஒதுக்கப்பட்ட நேர அடிப்படையில் மட்டுமே விண்ணப்பங்கள் ஏற்கப்படும். நேர்காணலுக்காக நிறுத்தி வைக்கப்பட்டுள்ள மற்றும் நிராகரிக்கப்பட்டுள்ள டோக்கன்கள் இந்த முகாமின்போது பரிசீலிக்கப்படமாட்டாது.